सजा घटाकर आधी की तो जुर्माना बढ़ाया आठ गुना
भास्कर न्यूज नेटवर्क. जोधपुर।
राजस्थान हाईकोर्ट के न्यायाधीश जीके व्यास व कैलाशचन्द्र शर्मा की खंडपीठ ने एक गैर इरादतन हत्या के मामले में दायर अपील याचिका को आंशिक रूप से स्वीकार किया। खंडपीठ ने अधीनस्थ कोर्ट द्वारा दी गई सजा को तो आधा कर दिया, लेकिन जुर्माने की राशि आठ गुना से ज्यादा बढ़ा दी। यह राशि विधवा को मुआवजे के तौर पर अदा करने के आदेश दिए हैं। अपीलार्थी रामकुमार व कुलदीप की ओर से दायर अपील याचिका में अतिरिक्त सेशन जज सांगरिया के 5 अगस्त 2015 को दिए गए फैसले को चुनौती दी थी। एडीजे ने 10 साल का कठोर कारावास तथा 60 हजार रुपए का जुर्माना लगाया था। इसी फैसले के विरुद्ध मृतक के पुत्र प्रवीण ने भी अपील दायर कर धारा 302 के तहत सजा देने का आग्रह किया था।
खंडपीठ ने अपील याचिका को आंशिक रूप से स्वीकार करते हुए अधीनस्थ कोर्ट द्वारा दी गई 10 साल की सजा को घटाकर पांच साल कर दिया, जबकि जुर्माने की राशि 60 हजार से आठ गुना बढ़ाकर पांच लाख रुपए कर दी। उल्लेखनीय है कि अपीलकर्ताओं व मृतक साहिबराम के बीच 8 सितंबर 2013 को पानी की टंकियों को लेकर झगड़ा हुआ था, जिसमें अपीलार्थियों द्वारा लोहे की रॉड से सिर पर चोट लगाने से साहिबराम की मृत्यु हो गई।
hin_Deva bho_Deva hin_Deva hin_Deva